Papersnake/gushiwen huggingface dataset:
偈颂五十一首 其十八
释大观（宋代）

平常是道，不涉平常。颠来倒去，规圆矩方。林花著雨胭脂落，水荇牵风翠带长。
诗三首 其一
徐守信（宋代）

遥望南庄景色幽，前人田土后人收。儿孙自有儿孙福，莫与儿孙作马牛。
淳熙巳酉二月二日皇帝登宝位镃获厕廷绅辄成驩喜口号十首 其六
张镃（宋代）

聪哲从来简帝心，万方臣子合君临。东堂议事犹经岁，仰体慈皇属意深。
大衍易吟四十首 其三十三
方回（元代）

五王复唐祚，不杀武三思。苋陆察爻义，惜哉张柬之。
臞庵浮天阁
孙觌（宋代）

黄芦吹雪满汀洲，万里烟波接素秋。数点征帆天上落，一轮斜日水中流。

长桥蹋月随君伴，小阁浮天赋远游。便买一舟为泛宅，此生何必老菟裘。
送客
陆游（宋代）

有客相与饮，酒尽惟清言。
坐久饥肠鸣，殷如车轮翻。
烹栗煨芋饥，味美敌熊蹯。
一饱失百忧，抵掌谈羲轩。
意倦客辞去，秉炬送柴门；林间鸟惊起，落月倾金盆。
送李仲渊同知眉州
赵孟頫（元代）

西风吹客衣，秋日明远树。萧萧班马鸣，念子明当去。

人生贵适班，要津何必据。佐州亦不恶，足展经济具。

峨眉山川秀，文俗盛如故。喜子过我乐，增我羁旅虑。

匆匆万里别，益叹相见暮。此心如天河，随子西南注。
崔氏东山草堂
杜甫（唐代）

爱汝玉山草堂静，高秋爽气相鲜新。
有时自发钟磬响，落日更见渔樵人。
盘剥白鸦谷口栗，饭煮青泥坊底芹。
何为西庄王给事，柴门空闭锁松筠。
梦中题同年董仲矩雪景
黄镐（明代）

鹅餐水面霜，人望天边月。水月一般清，前山挂晴雪。
闻东坡贬惠州
唐庚（宋代）

元气脱形数，运动天地内。东坡未离人，岂比元气大。

天地不能容，伸舒辄有碍。低头不能仰，闭口焉敢欬。

东坡坦率老，局促因难耐。何当与道俱，逍遥天地外。
送曹叔温赴淮安幕
苏伯衡（明代）

初我识君自三山，面如白玉红颊颧。
平明振佩入乌府，行人指颊人中仙。
此身萍梗随流转，淮水东西数相见。
时清事简百不忧，卮酒篇诗恣欢宴。
自从烟雾霾江湖，将军无复能齐驱。
春莺秋月两寂寞，尺素断绝心烦纡。
今古江南佳丽地，龙虎载瞻天子气。
戋戋束帛贲丘园，济济衣冠若鳞萃。
东华邂逅式相逢，萧骚短发惊成翁。
青衫依旧陪骢马，风雨徒步追群公。
过从更说旧游好，旧游着处生芳草。
沈约楼前杜宇啼，西施陂上芙蓉老。
京城官酿斗四千，交欢安得青铜钱。
三嗅落花共一噱，浩歌白石看青天。
盍簪方喜慰畴曩，掺别那堪增养养。
寒潮浩荡足秋霖，木落江空欲何往。
红莲绿幕依黄堂，驾言击楫趋山阳。
君才有用仍小试，干将百炼须善藏。
几年争战今休息，髑髅模糊土花碧。
韩信祖逖安在哉，但见长淮摇落日。
世途反覆如浮云，人生离合矧可云。
天皇盛德同华勋，肯使独鹤终鸡群。
台湾竹枝词 其二十三
谢金銮（清代）

深树丛篁踞石床，竹溪寺后午阴凉。山风响动祇园木，恰落高林檨子黄。
题胡琴窗方径
储泳（宋代）

诗穷推不去，终有恶圆心。
楼倚风烟外，琴横星斗沉。
行看花四面，坐对竹千寻。
却笑陶彭法，归来荒草深。
早春
方干（唐代）

运行元化不参差，四极中华共一时。
正气才随灰律变，残寒便被柳条欺。
冰融大泽朝阳觉，草绿陈根夜雨知。
不信风光疾于箭，年来年去变霜髭。
书喜
陆游（宋代）

乞得身归镜水滨，此生真作葛天民。
眼明身健何妨老，饭白茶甘不觉贫。
瓮酒又篘三斗熟，园花时报一枝新。
挂冠更作黄冠计，多事常嫌贺季真。
挽和靖先生 其一
曾班（宋代）

凛凛河南已百年，维公高行继前贤。早施绛帐崇师席，晚入金华侍讲筵。

斯道未传今逝矣，彼苍难问竟茫然。回思昨日论交地，不见牙签列简编。
上知府大同王太尉六首
魏野（宋代）

五等诸侯稀五福，三朝官只欠三台。
下车一变熙熙景，宾合多开印少开。
棘闱事竣答别李士衡郡丞
卢龙云（明代）

西南天远净妖氛，佐郡风流此属君。刁斗村村秋里息，弦歌处处月中闻。

识韩有客称司命，忆李他时隔论文。樽酒重逢殊未定，江东何地不停云。
饯唐永昌
李乂（唐代）

田郎才貌出咸京，潘子文华向洛城。

愿以深心留善政，当令强项谢高名。
寿邓提干母
阳枋（宋代）

争似瑶仙捧玉觞，一堂四世聚簪裳。
间中尊俎江山久，静里襟怀日月长。
蓂紫烂连庭桂此，橘香浓引诰花香。
陵溪种得桃无限，乞与渔郎半核尝。
次吴江 其一
沈与求（宋代）

水阔风豪浪拍天，鱼龙戏舞堕馋涎。寻常行处多翻覆，看我孤舟得隐眠。
诉衷情·山河萦带九州横
刘秉忠（元代）

山河萦带九州横。深谷几为陵。千年万年兴废，花月洛阳城。图富贵，论功名。我无能。一壶春酒，数首新诗，实诉衷情。
咏史上·光武
陈普（宋代）

经邦论道职何卑，又是前朝卖饼儿。
十乱五臣无煖席，三王四代是何时。
颂证道歌·证道歌
释印肃（宋代）

勇施犯重悟无生，挑起三衣即便行。
逢人指出无心物，当下回光似不曾。
梦芙蓉 苏祠水榭晚荷，用梦窗韵
周之琦（清代）

方塘馀恨绮。借微波占住，水仙乡里。画船双桨，来去锦云外，闹红秋易醉。

多情稳护鸳被。正好幽栖嗟，冰蜍雾掩，香冷又惊起。

指点回栏近底。佳约重寻，那处湘皋佩。露珠娇脸，依旧泪痕洗。

镜澜空晚翠。吴歈谁解人意。困倚残妆，但盈盈望远，肠断影娥水。
送王炎弼赴山阳守以兵卫森画戟宴寝凝清香为
曾协（宋代）

公材如武库，剑槊方森森。
亦复擅风流，坐继正始音。
菩萨蛮·杨花满院飞红索
陈三聘（宋代）

杨花满院飞红索。春光不似人情薄。楼阁断霞明。梨花开晚晴。玉虬香散後。扶困三杯酒。不是听思归。归心思此时。
属玉勾生椁外题小眠斋三字
程琼（清代）

千春万载此沈埋，坐乐轩中只暂挨。岂可便无题额处，相烦亲署小眠斋。
客鬓
郭钰（元代）

夕报将军奏凯歌，马前又见拥雕戈。民情共倚金汤固，客鬓惟添霜雪多。

何日梧桐鸣彩凤，旧时荆棘卧铜驼。无衣无食岁年晚，妻子山中如苦何。
贺郑丞相
厉寺正（宋代）

遥想翘材集贺宾，未饶珠履寿春申。
原嗟老守师门士，独望黄扉种大椿。
天台山中偶题
释祖可（宋代）

伛步入萝径，绵延趣最深。僧居不知处，彷佛清磬音。

石梁邀屡度，始见青松林。谷口未斜日，数峰生夕阴。

凄风薄乔木，万窍作龙吟。摩挲绿苔石，书此慰幽寻。
送赵谏议知徐州
梅尧臣（宋代）

鹿车几两马几匹，轸建朱幡骑彀弓。
雨过短亭云断续，莺啼高柳路西东。
吕梁水注千寻险，大泽龙归万古空。
莫问前朝张仆射，球场细草绿蒙蒙。
思归二绝句
项安世（宋代）

艾叶翻翻白，榴花叠叠红。
年华惊客枕，心事逐邮筒。
送李卿，赋得孤岛石（得离字）
岑参（唐代）

一片他山石，巉巉映小池。绿窠攒剥藓，尖硕坐鸬鹚。

水底看常倒，花边势欲欹。君心能不转，卿月岂相离。
六歌 褒斜道
方殿元（清代）

褒斜道，三载烽烟令人老。嵯峨云栈四百里，其下黑龙江中水。

北走三秦南走蜀，长蛇猛虎盘深谷。张良一烧不可测，顾盼从容得秦鹿。

诸葛艰难数出师，大星夜落三军哭。英雄成败且有数，况乃区区一狐兔。

黄尘澒洞入秦川，风雪关山劳远戍。铁马回头望陇山，断肠家过秦川路。

更有子午与黄金，十里百折伤人心。悬崖峭壁日月黑，使尔战魂招不得。
惜白发
宋庠（宋代）

晓鉴霜毛乱欲飘，感衰怀壮两无聊。
渊明雅思真高世，也解嘲人插素标。
又自赞
刘一止（宋代）

居闲无所乐，从仕无所愧。忽作此两言，自省过去事。

害性多矣晚乃安，苦心至矣晚乃甘。咄，我无初终得丧兮，又何乘除于其间。
太师菊
凌云屋（宋代）

清白冠他三少贵，孤高独占九秋寒。
功成勇退东篱下，不逐春红相牡丹。
以诗句咏梅·残雪逍迟月出蚤
方蒙仲（宋代）

自嫌太奇绝，混以雪和月。
却有一味香，教人细分别。
奉赠严八阁老
杜甫（唐代）

扈圣登黄阁，明公独妙年。蛟龙得云雨，雕鹗在秋天。

客礼容疏放，官曹可接联。新诗句句好，应任老夫传。
送新城戴叔伦明府
李端（唐代）

遥想隋堤路，春天楚国情。白云当海断，青草隔淮生。

雁起斜还直，潮回远复平。莱芜不可到，一醉送君行。
答江十邻几
梅尧臣（宋代）

蔡州虽非遐，作书素所懒。
春风领燕来，得君词款款。
燕回须在秋，此报莫言缓。
何日见嵇康，重弹广陵散。
薤露行
曹植（两汉）

天地无穷极，阴阳转相因。
人居一世间，忽若风吹尘。
愿得展功勤，输力于明君。
怀此王佐才，慷慨独不群。
鳞介尊神龙，走兽宗麒麟。
虫兽犹知德，何况于士人。
孔氏删诗书，王业粲已分。
骋我径寸翰，流藻垂华芬。
夜行
陆游（宋代）

路长忧炬尽，马弱畏泥深。
肠断猿啼树，魂惊鬼啸林。
艰危穷自惯，寒苦老难禁。
回首金牛道，加鞭负壮心。
句
郑仁表（唐代）

文章世上争开路，阀阅山东拄破天。
贺杨麟山生子晬日三首 其三
孙承恩（明代）

玉果犀钱与肆筵，兰汤初出气轩轩。试看拈动惊人坐，不是干戈即豆笾。
还家寄邢德允
曾黯（宋代）

年来已是饱知津，倦客空惊老大身。
傍塞兵戈犹曩日，满园桃李又新春。
半生飘泊成何事，一味痴顽略胜人。
欲问洛翁功用处，梦中了了醉中真。
初秋暮雨
杨万里（宋代）

禾穟轻黄尚浅青，村舂已报隔林声。
忽惊暮色翻成晓，仰见双虹雨外明。
玉茗花
范成大（宋代）

折得瑶华付与谁？人间铅粉弄妆迟。
直须远寄骖鸾客，鬓脚飘飘可一枝。
寄题韩勉夫枝巢 其一
王洋（宋代）

万物各有性，逍摇即自安。均鸠得巢易，躁蟹寄身难。

莫羡高头树，须防静处丸。如今洛阳第，谁到子孙看。
送张统尉嘉禾
苏舜钦（宋代）

濯濯桂枝郎，尉邑上携李。青衫未足荣，兰衣应自喜。

威声入萑蒲，吟思发山水。美才仕云初，令闻当日起。
浓云不雨
朱诚泳（明代）

出岫岂无心，层空昼结阴。油然空蔽日，底事不为霖。
饮赴解试士友二首
李昴英（宋代）

座满挺时髦，经明亦富豪。
几年勤用志，三日健挥毫。
笑取刀牛角，相逢酒蟹鳌。
有名还有分，秋鹗碧云高。
于鳞子与子相元美过访共怀谢山人茂秦 其二
梁有誉（明代）

如何千载意，不见一书回。白日风骚短，青山鬓发催。

世情终汩没，贤达几蒿莱。狂忆羊何侣，应登铜雀台。
安兄号不动求语
释绍昙（宋代）

万牛挽不回，轮槌击不破。
者样顽石头，世间无两个。
和微之诗二十三首。和三月三十日四十韵
白居易（唐代）

送春君何在，君在山阴署。忆我苏杭时，春游亦多处。

为君歌往事，岂敢辞劳虑。莫怪言语狂，须知酬答遽。

江南腊月半，水冻凝如瘀。寒景尚苍茫，和风已吹嘘。

女墙城似灶，雁齿桥如锯。鱼尾上奫沦，草芽生沮洳。

律迟太簇管，日缓羲和驭。布泽木龙催，迎春土牛助。

雨师习习洒，云将飘飘翥。四野万里晴，千山一时曙。

杭土丽且康，苏民富而庶。善恶有惩劝，刚柔无吐茹。

两衙少辞牒，四境稀书疏。俗以劳俫安，政因闲暇著。

仙亭日登眺，虎丘时游豫。寻幽驻旌轩，选胜回宾御。

舟移溪鸟避，乐作林猿觑。池古莫耶沉，石奇罗刹踞。

水苗泥易耨，畬粟灰难锄。紫蕨抽出畦，白莲埋在淤。

萎花红带黯，湿叶黄含菸。镜动波飐菱，雪回风旋絮。

手经攀桂馥，齿为尝梅楚。坐并船脚欹，行多马蹄跙.

圣贤清浊醉，水陆鲜肥饫。鱼鲙芥酱调，水葵盐豉絮。

虽微五袴咏，幸免兆人诅。但令乐不荒，何必游无倨。

吴苑仆寻罢，越城公尚据。旧游几客存，新宴谁人与。

莫空文举酒，强下何曾箸。江上易优游，城中多毁誉。

分应当自尽，事勿求人恕。我既无子孙，君仍毕婚娶。

久为云雨别，终拟江湖去。范蠡有扁舟，陶潜有篮舆。

两心苦相忆，两口遥相语。最恨七年春，春来各一处。
颂古十九首 其十二
释法全（宋代）

钵里饭，桶里水，狗子咬人不露齿。堪笑韶阳老古锥，倒地至今犹未起。
芹溪九曲诗 其八
朱熹（宋代）

八曲砚峰倚碧虚，泉流瀑布世间无。凭谁染就丹青笔，写出芹溪九曲图。
送张又新除温州
赵嘏（唐代）

东晋江山称永嘉，莫辞红旆向天涯。凝弦夜醉松亭月，

歇马晓天溪寺花。地与剡川分水石，境将蓬岛共烟霞。

却愁明诏徵非晚，不得秋来见海槎。
送高泉谢公回滇周太霞同泛舟
杨慎（明代）

高泉仙棹访贫家，城上高楼接太霞。坡老旅情昌歜酒，雍陶乡思米囊花。

迢迢紫宙凌风翰，渺渺银潢贯月槎。岐路不须悲断梗，吾生今巳任瓠瓜。
登玉符最高峰得四百字
弘历（清代）

春巡气尚寒，有兴未登眺。清和兹返辔，日长况早到。

宇宙最奇处，空过山灵谯。设如逢炎暄，挥汗亦何要。

时景值佳会，况鲜几务告。邂逅不可失，一畅智仁乐。

园北启便门，不必命旌纛。肩舆陟崇椒，林鸟为前𨗳。

嶊崣罗疏峰，威纡列层峤。陡壁若无路，一线穿林徼。

或如田见龙，或如雾隐豹。或雄以狰狞，或深以窅窱。

或秀若丹青，或壮若廊庙。树抱石为胎，泉飞峡成调。

山花霏细芳，山禽递幽噪。历历所揽结，朗朗开怀抱。

舍舆还进步，何藉筇屐趠。初至半室岩，厜㕒似棚窖。

方床俨维摩，不著天花落。为想诗僧逸，顿息尘缘闹。

蹑险扪烟萝，洞有白云号。肤寸一脉起，泽应三农祷。

證盟功德顶，调御真古貌。巢鹤最高处，仙胎宛可召。

应接乃无暇，奇观供四照。南瞻日观峰，是我昨所造。

北睇鹊华翠，云中辨隐约。其东朗公近，疑听锡声摽。

惟西乃豁开，来路盘崖隩。已觉鲜其匹，便欲观其窍。

设匪片时劳，安识无穷妙。苍然日色暮，归路寻茜峭。

忆昔可公辈，别传西竺教。想亦巢许流，林泉寄笑傲。

侵寻事庄严，逐末吁可笑。其师若有知，弗许头应掉。

有为法终幻，成坏像相诏。犹然冀施檀，云有福田报。

松坞坐静观，万缘信谁觉。忘物我未能，吟怀且推敲。
送水云归吴
叶静慧（宋代）

塞上砧声响似雷，怜君骑马望南回。
今宵且向穹庐醉，后夜相思无此杯。
自大散以往深林密竹磴道盘曲四五十里至黄牛
王维（唐代）

危径几万转。
数里将三休。
回环见徒侣。
隐映隔林丘。
飒飒松上见。
潺潺石中流。
静言深溪里。
长啸高山头。
望见南山阳。
白露霭悠悠。
青皋丽已净。
绿树郁如浮。
曾是厌蒙密。
旷然销人忧。
为盛生明元赠淑卿二首 其二
胡应麟（明代）

远山眉绰约，秋水睫潆洄。好觅张郎画，无烦魏帝催。
台湾杂咏 其四
齐体物（清代）

药溪流水碧差差，不拟天寒出浴迟。卒岁无衣双赤膊，负暄岩下曝孙儿。
秋夜柬鲁舆
汪仲洋（清代）

木叶脱如雨，秋声何处风。遥从天地外，吹落寸心中。

独夜无长梦，繁星满太空。不知河汉转，引领失西东。
怀古题雪十首·陶谷茶雪
方凤（宋代）

冯夷翦水飞九垓，琼花万树先春开。
玉堂学士爱清味，取雪烹茶真快哉。
堪笑娇娥党家妓，歌舞但知趋富贵。
岂知吾儒俭素心，不夸文绮膏梁味。
南归诗十九首 其十八 吴门别子将
李流芳（明代）

吾爱陶彭泽，出处皆草草。动必求其全，俗人自缠扰。

吾尔廿年求，知子如余少。爱子无俗情，俗情亦自好。

口常说隐沦，身复恋温饱。蹉跎两不遂，此意各能了。

兹游计百日，日日同倾倒。鼙鼓声动天，风涛势翻岛。

寝食閒谈谐，赖以忘病恼。不知分手路，只此阊门道。

经过虽有期，别怀亦悄悄。子归及桃花，六桥踏清晓。

别业在龙泓，泉石真可老。我归百无欢，烧笋听春鸟。

秋风从子游，松阁为我埽。
燕雀湖
马之纯（宋代）

在昔曾为舜帝坟，象来耕作鸟来耘。
今兹封土麒麟冢，乃有衔泥燕雀群。
玉海冲融侔至性，锦江灿烂拟高文。
区区羽物犹依恋，想见人情忘白云。
东山
韩淲（宋代）

指点东山路，松林一望中。芙蓉争弄日，杨柳半凋风。

我到吟何比，人閒兴偶同。只宜携妓饮，名宦付诸公。
送伯寿兄之官上虞
喻良能（宋代）

平生艺苑笔同耕，兄弟须知似友生。
三载方寻夜雨约，六旬又友越中行。
举杯不学销魂别，侧耳惟听报政声。
从此西冈数登眺，白云飞处总关情。
十月晦过舍弟庭玉处见诸人棋战方酣顷之复过集者皆散独枰尚在窗户阒然因成三篇呈子常汉臣 其一
李昭玘（宋代）

妙手固多暇，忿兵终易穷。戏馀归一笑，战罢失群雄。

风过雨雹息，天明星斗空。烂柯人已去，斜日上窗红。
薤上露
方京（清代）

薤上露，日出晞。朝槿花，日暮萎。微物转瞬间，人生谅如斯。

彭祖微尧民，亦复同所归。服食求神仙，仙成竟何时。

守道以待终，令名庶可垂。
送钱道士游武当
吕诚（元代）

武当诸峰何壮哉，大朵小朵青莲开。玄圣高居天地户，赤日下照金银台。

神龟六眼电光走，山鬼一足云头来。道人再拜望北极，应带满身星斗回。
重阳遣兴
喻良能（宋代）

秋高身老少陵悲，不独云飞雁亦飞。
红叶色深偏照酒，黄花香重欲沾衣。
绝知落帽欢娱好，最奈登山伴侣稀。
强插茱萸修故事，未妨醉眼送斜晖。
送陈令解印赴阙三首 其二
孙觌（宋代）

帐殿筹兵拥俊髦，风尘三尺剑吹毛。鸾旂低绕金舆动，雉扇旁连玉简高。

折柳便堪当马箠，割鸡何足试牛刀。看君一扫欃枪尽，归握元戎虎豹韬。
代冯似宗寿楼文昌
杨简（宋代）

肆筵设席，获教蒙益。
缱绻绸缪，问遗不息。
寄徐孝廉位山先生
韦谦恒（清代）

此日谈经客，先生尚典型。三朝头已白，八十眼犹青。

人列儒林传，天留处士星。何时载尊酒，一访子云亭。
句
谌祜（宋代）

天地浮萍云聚散，江山罨画月西东。
长安古意
卢照邻（唐代）

长安大道连狭斜，青牛白马七香车。
玉辇纵横过主第，金鞭络绎向侯家。
龙衔宝盖承朝日，凤吐流苏带晚霞。
百尺游丝争绕树，一群娇鸟共啼花。(百尺 一作：百丈）
游蜂戏蝶千门侧，碧树银台万种色。
复道交窗作合欢，双阙连甍垂凤翼。
梁家画阁中天起，汉帝金茎云外直。
楼前相望不相知，陌上相逢讵相识。
借问吹箫向紫烟，曾经学舞度芳年。
得成比目何辞死，愿作鸳鸯不羡仙。
比目鸳鸯真可羡，双去双来君不见。
生憎帐额绣孤鸾，好取门帘帖双燕。
双燕双飞绕画梁，罗帷翠被郁金香。
片片行云着蝉鬓，纤纤初月上鸦黄。
鸦黄粉白车中出，含娇含态情非一。
妖童宝马铁连钱，娼妇盘龙金屈膝。
御史府中乌夜啼，廷尉门前雀欲栖。
隐隐朱城临玉道，遥遥翠幰没金堤。
挟弹飞鹰杜陵北，探丸借客渭桥西。
俱邀侠客芙蓉剑，共宿娼家桃李蹊。
娼家日暮紫罗裙，清歌一啭口氛氲。
北堂夜夜人如月，南陌朝朝骑似云。
南陌北堂连北里，五剧三条控三市。
弱柳青槐拂地垂，佳气红尘暗天起。
汉代金吾千骑来，翡翠屠苏鹦鹉杯。
罗襦宝带为君解，燕歌赵舞为君开。
别有豪华称将相，转日回天不相让。
意气由来排灌夫，专权判不容萧相。
专权意气本豪雄，青虬紫燕坐春风。
自言歌舞长千载，自谓骄奢凌五公。
节物风光不相待，桑田碧海须臾改。
昔时金阶白玉堂，即今惟见青松在。(惟见 一作：唯见)
寂寂寥寥扬子居，年年岁岁一床书。
独有南山桂花发，飞来飞去袭人裾。
孟子·知言
陈普（宋代）

识见超然地位高，人言情伪察秋毫。
一些疾病生心腹，明鉴当台不可逃。
约刘良叔观苔梅
方岳（宋代）

水曹为骨逋为髓，风雪灞桥谁共看。
千里梦回归路远，一枝春共暮江寒。
飞飞两片犹堪醉，点点晴香亦带酸。
双玉瓶乾情正洽，与君落笔不辞难。
次朱震远韵
裘万顷（宋代）

芳池绿水自生肥，上有轩窗隐翠微。
花竹旧尝开小迳，门阑今又启重扉。
直须阊阖排云去，要看长安跃马归。
词赋合魁天下士，春光端不负刘煇。
秋宵不能寐
祝允明（明代）

官街彻夜鼓声悲，万古浑无至静期。
百事生来酒醒处，七情伤静梦回时。
红颜交代将人误，青史升沉与世移。
独起挑灯映窗坐，秋光月色共参差。
渔家傲（简张德共）
王千秋（宋代）

黄栗留鸣春已暮。西园无著清阴处。昨日骤寒风又雨。花良苦。信缘吹落谁家去。

病起日长无意绪。等闲还与春相负。魏紫姚黄无恙否。栽培取。开时我欲听金缕。
与张贞居云林堂宴集分韵得春字
倪瓒（元代）

青苔网庭除，旷然无俗尘。依微樵径接，曲密农圃邻。

鸣禽忽变夏，疏花尚驻春。坐对盈樽酒，欣从心所亲。
秋闺 其二
王同祖（宋代）

满目凄凉只自知，閒将心事寄琴徽。无情梁上双双燕，带取秋光一半归。
小饮
刘安上（宋代）

南窗闲徙倚，风露已秋深。晚色兼凉至，浮云带日阴。

池荷欺碧玉，篱菊暗黄金。时序将遒尽，翻惊壮士心。
雪后登碧照楼吟望
弘历（清代）

昨已传宣琼岛游，诘朝积雪景偏幽。即看冰影银揩镜，更胜波光碧照楼。

古木扬猗梅破萼，小山焕采玉成邱。向来粉壁无题句，似为今番清赏留。
观棋绝句
邵雍（宋代）

未去交争意，难忘黑白心。
一条无敌路，彻了没人寻。
朱石室啸园
陈开泰（明代）

牂牁西下锦岩东，千里江流九派通。掩幔天开桥木里，采芳人醉万花丛。

辋川诗画王丞趣，鉴曲逍遥贺监风。何日扁舟浮海去，问奇应得过扬雄。
新买东庄宾友携酒往看十绝句 其二
李梦阳（明代）

园芳细认纷无数，大半朱英间碧林。搴蕊美枝惟恨晚，对花谁记种花心。
偈颂一百零二首
释慧远（宋代）

红霞穿碧落，白鹭点苍苔。
不得颜良首，谁能叹善哉。
根向梢头出，子从花裹开。
只遮是，不须猜，
青山绿水鬓边腮。有时寻不见，
依旧却还来。
送福师
朱翌（宋代）

春到春城和雅歌，又携春去度云萝。
过余竹里煎茶久，看子花边簇马多。
千里福星临福地，一时天使挽天河。
江红陈紫留连得，奈此催归尺一何。
将入靖州界适值肩吾生日为诗以寿之
魏了翁（宋代）

道亨初不关穷达，身健何须问去留。
但原王明天地泰，此竹长共国同休。
偶仿唐寅笔意作寒梅小景并题以句
弘历（清代）

清标宜象外，春色在枝南。潇洒将尘远，芬芳与静谙。

遐心聊复寄，生意几多含。恍忆书窗晓，还凭结习参。
客言刘樗翁事
戴表元（宋代）

俗薄名难盛，人穷迹易危。
从来天下士，不计里中儿。
隐玉看虹气，坚松任蠹枝。
相知不相识，况又不相知。
题如皋汤敬亭
何栻（清代）

三十三峰梦中绿，猿鸟怨人归不速。钓游最忆君山麓，万本寒梅百间屋。

泉石新奇五丁凿，琅嬛割地分曹读。芸叶梅花同一馥，三世林居岂非福。

在山泉清出山浊，草堂忽被移文逐。绝倒东方一囊粟，可惜云窝眠未足。

一日违山十年俗，扬州台沼遥相属。冒家水绘知名独，名士名园映江曲。

桥梓风流殊卓卓，二百年间无与角。君乃肯堂歌式谷，浮柹塞江新卜筑。

丹垩量材中华朴，古来继述难于作。祖砚父书谁不怍，况以馀功缵林壑。

水范山模修短蒦，长安尘土眯人目。睹君手记莹如烛，细字蚕眠匀一蔟。

结撰精心影楼阁，摹绘烟霞不嫌酷。衡宇周袤径综错，廊庑轩庳室凉焕。

左襟右带宜村郭，山骨云根日雕琢。环石嶙嶒孕华岳，小有洞天三十六。

嘉树婆娑互枝格，万草千花香簌蔌。时汲红泉莳仙药，点缀禽鱼任飞啄。

锦鳞晴曝缟羽浴，有情未肯冥鸿鹄。无侣谁能及麋鹿，野趣天机日翔跃。

暂狎迦陵悟濠濮，中有邺候三万轴。百家琐碎兼收录，绿天种纸纷成幅。

泼墨摊书从所欲，农圃暇时宜可学。更养春蔬课秋穫，芋魁大豆收鸿却。

不用陂塘开莲勺，三命才能具饘粥。卯醉新篘午餐肉，伟哉人爵兼天禄。

焘后岂惟营食宿，布置周章见方略。正如国手谋棋局，万里江流莽洄洑。

前水绵绵后水续，如水之长以园卜。创始落成辛苦各，名之日涉从其朔。

十笏三弓尽开拓，后嗣贤劳视家督。荒年之谷丰年玉，君才早受苍生托。

且起东山慰歌咢，东浙分符又西粤。熊轼隼旟转朱毂，从此虹蜺缭牙纛。

一品仙衣称身著，珂里相羊整初服。竹肉粗豪笑金谷，一曲鉴湖犹龊龊。

昼锦平泉乐民乐，敝庐我亦容栖宿。久愁三径荒松菊，缉芰荷衣冠笋箨。

遂初赋竟寻孙绰，春色渡江无约束。一例东风坼花木，鸣榔径溯江之渌。

诗里郊居眼中熟，乘兴来寻子猷竹。
次雪湖韵赠魏邦直服阕之京二首 其一
谢迁（明代）

老眼逢人不惯青，为君岐路倍分明。百年宦学承先志，三世交游感别情。

天外暮云春树合，江头新水蚤潮生。一尊未尽离亭意，唱彻阳关更几声。
菩萨蛮·玉皇宫殿高无极
洪亮吉（清代）

玉皇宫殿高无极，东西龙虎更番值。天上事偏多，仙人鬓亦皤。
番姑空一笑，偶自舒长爪。掐破碧桃花，花光照万家。
禅人并化主写真求赞
释正觉（宋代）

形容老癯，须发雪敷。
体明千劫眼，性静万机枢。
变通自古门门活，伎俩而今恰恰无。
一指头禅随处用，拈来百草俱胝俱。
剪彩
宋之问（唐代）

驻想持金错，居然作管灰。绮罗纤手制，桃李向春开。

拾藻蜂初泊，衔花鸟未回。不言将巧笑，翻逐美人来。
恋情深
毛文锡（五代）

滴滴铜壶寒漏咽，醉红楼月。宴馀香殿会鸳衾，荡春心¤

真珠帘下晓光侵，莺语隔琼林。宝帐欲开慵起，恋情深。

玉殿春浓花烂漫，簇神仙伴。罗裙窣地缕黄金，奏清音¤

酒阑歌罢两沉沉，一笑动君心。永愿作鸳鸯伴，恋情深。
岁晚归自临川
黄文雷（宋代）

半世生群盗，穷年见乱离。出门偏念母，挟策欲干谁。

雪重人踪绝，山寒火气低。平时来往地，满目尽忧疑。
待昭二首
司马光（宋代）

京洛风尘里，相逢眼尽青。
故人多密近，谁诵四隅铭。
戴帅初九日无憀以满城风雨近重阳为韵七首袖
陈著（宋代）

世多多才翁，谁识识字农。
可人忽来思，劳苦意稠重。
时危幸未死，尊酒得相从。
一醉不须辞，毋待漏尽钟。
五鼓起坐待旦
陆游（宋代）

睡觉初闻鸡一鸣，披衣危坐待窗明。
残躯已向闲中老，痴梦犹窗熟处行。
南北迢迢悲往事，古今莽莽叹浮生。
伯伦一锸君休笑，冢象祁连亦已平。
过洛社留寄李耕隐
朱綝（明代）

故人近住林之东，相望草堂云气中。旧时松竹想无恙，暇日琴樽谁与同。

作赋应能继潘岳，隐耕元不让庞公。过门不入非为慢，两鬓尘埃愧转蓬。
和君实南园独酌三首 其二
范纯仁（宋代）

寒食三春气候深，落英榆荚满墙阴。未甘密叶成翠幄，不爱黄花如散金。
同卢拾遗过韦给事东山别业二十韵给事首春…不果斯诺
王维（唐代）

托身侍云陛，昧旦趋华轩。遂陪鹓鸿侣，霄汉同飞翻。

君子垂惠顾，期我于田园。侧闻景龙际，亲降南面尊。

万乘驻山外，顺风祈一言。高阳多夔龙，荆山积玙璠.

盛德启前烈，大贤钟后昆。侍郎文昌宫，给事东掖垣。

谒帝俱来下，冠盖盈丘樊。闺风首邦族，庭训延乡村。

采地包山河，树井竟川原。岩端回绮槛，谷口开朱门。

阶下群峰首，云中瀑水源。鸣玉满春山，列筵先朝暾。

会舞何飒沓，击钟弥朝昏。是时阳和节，清昼犹未暄。

蔼蔼树色深，嘤嘤鸟声繁。顾己负宿诺，延颈惭芳荪。

蹇步守穷巷，高驾难攀援。素是独往客，脱冠情弥敦。
罗畴老同游栖云院瞻礼新藏
李纲（宋代）

宝峰古丛林，深寂云所栖。中有大宝藏，涌海蟠蛟螭。

庄严极精丽，金碧光陆离。诸天渺宫殿，地轴森铁围。

雷音出妙响，震破群生疑。天人所瞻仰，神物应护持。

吾闻金仙氏，变化难思惟。毫端见宝刹，芥子藏须弥。

能于一尘里，法轮常转移。谁将创物智，设此妙圆机。

佛语菩萨语，收拾靡有遗。八万四千偈，转一弹指时。

功多用力少，权实相因依。伟哉象教力，天造非人为。

无量大居士，精进心不疲。夙植众德本，爰得真依归。

咄嗟檀施开，成此一段奇。相携结胜缘，洗我既往非。

获闻第一义，刮眼资金篦。超然脱尘垢，清净真摩尼。
寄兄子才
袁杼（清代）

长路迢迢江水寒，潇潇梅雨客衣单。无言但劝归期早，有泪多衣别后弹。

新暑乍来应保重，高堂虽老幸平安。青山寂寞烟云里，偶倚栏干忍独看。
法华庵雨中诸公以诗相角限得六韵
袁宏道（明代）

苦发寒垆窍，閒书折股钗。琢云裁月遍，俪白粲红皆。

笔误翻缸落，金清入梵谐。分阄时一赛，驱闷几回徘。

古砚文全蚀，废铛耳半埋。毗耶多口老，閒引散花娃。
即事
黄大受（宋代）

路转欹桥曲，阴阴石磴低。
此藤藟碧树，红叶绣清溪。
草露明侵径，秋香暗刺衣。
前兴不声好，欲趁钓鱼矶。
寄湖州赵侍郎
刘过（宋代）

桑柘村村烟树浓，新秧刺水麦梳风。舟行苕霅双溪上，人在苏梳两郡中。

鼓角丽声相旦暮，旌旗小队间青红。主人夙有神仙骨，合住水晶天上宫。
三月八日百五节林敬舆携酒约盛元仁戴帅初方
方回（元代）

生长西湖死葬湖，兴言舟子与农夫。
全家衣食凭摇櫓，历世儿孙学荷锄。
布衲劣兼蓑笠有，虀汤恐并酱醯无。
金盘玉筋环歌舞，午哄昏空一任渠。
山行过僧庵不入
陆游（宋代）

垣屋参差竹坞深，旧题名处嬾重寻。
茶炉烟起知高兴，棋子声重识苦心。
淡日晖晖孤市散，残云漠漠半川阴。
长吟未断清愁起，已见横林宿暮禽。
十月二十八日夜鸡初鸣时梦与数女仙遇其一作
陆游（宋代）

玉姝眉黛翠连娟，弄翰闲题小碧牋。
人世愁多无著处，故应分与蕊宫仙。
吟梅
李龙高（宋代）

耸尽肩楼鹤样癯，断桥横路撚冰须。
梅花却笑君何事，锻得诗来瘦似吾。
乌石驿
赵汝铤（宋代）

落日衔山乌石堠，淡烟笼月白茅坪。乍离城市虽萧索，喜是还家第一程。
逍遥堂五咏
傅察（宋代）

堂上寒风至，萧条静物华。
映窗唯有竹，倚槛更无花。
碧瓦霜初重，铜壶日易斜。
尊罍延夜永，不觉已朝霞。
姬相周
程康庄（清代）

姬公方下士，返驾更延宾。登山倚积墨，衣敝不重陈。

春城羁旅客，迟暮但经旬。二子远来谒，翛然同避秦。
句
王随（宋代）

雨霁烟波帆挂晓，月明楼阁笛横秋。
资国寺西斋示超然二首 其二
释德洪（宋代）

人间炊黍未及熟，万事只今归欠申。巳织青驹饯华骝，更披白帢称闲身。

遗编终不求甚解，故人但愿长相亲。去年此日琼南岸，涨海翻天探骑尘。
春霁
施肩吾（唐代）

煎茶水里花千片，候客亭中酒一樽。

独对春光还寂寞，罗浮道士忽敲门。
途中寄君时弟 其一
彭汝砺（宋代）

邮亭车马日纷纷，可遂尘埃老此身。燕子恰如曾宿客，雁奴犹此未归人。

晚云明灭初收雨，朝日阴晴拟放春。花木一时浑自好，寄声华发莫争新。
露华 寄余芷丞京邸
易顺鼎（清代）

丰台唤酒，记红揎舞袖，翠揾啼罗。花天梦影，三生曾伴春婆。

赢得年时笛语，带别愁、飘满烟萝。都付与马头星月，雁底关河。

金门镇怜倦客，算沈腰潘鬓，宫羽消磨。入时深浅，料应难画双蛾。

紫陌冷尘飞处，听西风、又颤铃骡。秋到也，莼鲈归兴若何。
踏莎行（过黄花渡，沽白酒，因成，呈天休）
卢炳（宋代）

猎猎霜风，濛濛晓雾。归来喜踏江南路。千林翠幄半红黄，试看青女工夫做。

茅舍疏篱，竹边低户。谁家酒滴真珠露。旋酤一醆破清寒，趁晴同过黄花渡。
训蒙绝句 学
朱熹（宋代）

轲死如何道乏人，缘知学字不分明。先除功利虚无习，尽把圣言身上行。
高邮因师薄萄芦雁秋瓜三种
敖陶孙（宋代）

子母鉤牵晓露溥，行人暍暑慰艰难。
青门程色今馀个，莫作黄台秋尽看。
会蓬莱阁
秦观（宋代）

冠裳盖座洒清风，轩外时闻韵箨龙。人面春生红玉液，银盘烟覆紫驼峰。

天涵秋色山山共，树搅乡思叶叶重。便欲买船江北去，为怀明德更从容。
次韵宋传道夜雨闻捷 其二
韩元吉（宋代）

边地山川自汉家，蜂旗图画拂云斜。江干战骑膺如虎，塞上神兵斧似鸦。

羽檄故应烦号令，星车底用赋皇华。军声指日腾三捷，阵势他年本六花。
邓圣求往为武昌令刻石元次山洼尊及苏子瞻谪官黄州游武昌见前刻后同在翰林因有诗示余余为次韵和之
刘攽（宋代）

侧江小屋香酒醅，出林缭径丛花栽。溪风暂过响修竹，岭雪未花兼寒梅。

往游武昌值佳境，白云漫漫萦崔嵬。孙家旧事颇可见，樊山杳霭临钓台。

赤壁楼船不馀烬，属车豹尾空尘埃。埋名腐骨彼谁子，正见邱墟黄土堆。

三分割据亦徒话，今人尚为羞瓶罍。谢公伏令首佳句，游衍相与期江隈。

次山孟宰继有作，洼尊取饮摩苍苔。两公雄才又超拔，明珠照人眸睑开。

腾龙始知爪牙壮，掣鹰无复毛羽摧。腰金佩鱼见官秩，不似迁客谈象雷。

朝廷一入不得出，丘壑何事烦公来。南人歌声易慷慨，公诗感激成叹哀。
清平乐（杜陵春游图）
周密（宋代）

锦城春晓。苑陌芳菲早。可是杜陵人未老。日日酒迷花恼。

归鞯困倚芳酲。醒来还有新吟。人与杏花俱醉，春风一路闻莺。
次韵四首寄德基兼呈侍郎公
李处权（宋代）

书文车轨几时同，诸道惟闻羽檄通。
岂较北南聊暂寓，若论贤圣且时中。
门前杨柳方垂雨，溪上桃花尚舞风。
谁见东山谢安石，命宾攜妓兴何穷。
载芟
佚名（先秦）

载芟载柞，其耕泽泽。千耦其耘，徂隰徂畛。徂主徂伯，徂亚徂旅，徂彊徂以。有嗿其馌，思媚其妇，有依其士。有略其耜，俶载南亩，播厥百谷。实函斯活，驿驿其达。有厌其杰，厌厌其苗，绵绵其麃。载获济济，有实其积，万亿及秭。为酒为醴，烝畀祖妣，以洽百礼。有飶其香。邦家之光。有椒其馨，胡考之宁。匪且有且，匪今斯今，振古如兹。
要刘子真光禄出会
王世贞（明代）

十载时通白雪盟，朅来犹自昩平生。双鱼入袖元难灭，老骥逢师可不鸣。

文度江东惭独步，真长晋代许齐名。船斋少宿丹阳尹，牛女应誇紫气横。
再和四首
吴芾（宋代）

花枝拂眼柳垂肩，幸得身閒且乐天。
木杪夕阳当反照，划头朝露岂长圆。
兴来策杖云迷径，睡起凭栏月满川。
老矣不堪供世用，只将萧散度残年。
唐明皇游月宫
葛秋崖（宋代）

秦汉求仙事已非，等间却遇月中妃。
如何不觅长生药，只记霓裳一曲归。
八咏楼与知府权纬联句 其七 对雪怀池文仲
李昱（明代）

岁莫俄惊十日冻，天风吹雪满江南。穷阴积数花应六，丰岁标祥白已三。

出土麦苗还自秀，傍岩梅蕊为谁含。此时安得池徵士，茗椀新诗夜剧谈。
送东阳太守诗
殷仲文（魏晋）

昔人深诚叹，临水送将离。如何祖良游，心事孱在斯。

虚亭无留宾，东川缅逶迤。
王母图
仇远（元代）

蟠桃结实许谁偷，笑作承华殿里游。
紫辇不留青鸟去，小儿空识茂陵秋。
一剪梅
史承谦（清代）

一刻清欢好景赊，月也堪夸，人也堪夸。相携不用扇罗遮，愁说天涯，又说天涯。

闷来独自掩窗纱，春也些些，寒也些些。六时心绪等风花，不为伊家，总为伊家。
鼓腹无所思朝起暮归眠渊明诗也以诗定韵为十诗 其二
滕岑（宋代）

少习举子业，不能中科目。暮竟为尉丞，州县甘碌碌。

四任奉真祠，一家仰寸禄。勿云腹负予，予亦负此腹。
秋日登城楼用南田韵
张治（明代）

城临孤壁迥，楼出万峰开。
域势衔天阔，江形抱楚回。
野风吹日落，霜雁切云哀。
直北长安道，凭轩首独回。
九日与正仲子堂君英举酒于篆畦璋万二侄男庭
舒岳祥（宋代）

登高胜具何人有，重九佳名此日临。
老眼已昏空怅望，壮心犹日惜销沉。
天真呈露青山瘦，世故流离白发侵。
汉水沈碑今出否，古来贤达共沾襟。
赣关接云淙老师手书兼闻大疏 其一
陈邦彦（明代）

天造钟圣明，敷求极南海。先皇留旧德，苍生望槐宰。

蹇蹇志匪他，忧国我心痗。闻变已趣装，主恩况踰倍。

出处有大义，报称如靡逮。新衔例有辞，良亦臣丹在。

小子庸何知，远咨及微猥。途次奉诲言，跂予望风采。

叱驭正駪駪，云台方洒洒。宏赞愿蚤闻，旂常炤千载。
题恽薵平画秋荷
严遂成（清代）

残红败绿化为烟，一柱亭亭立鹭拳。三十六陂秋水梦，恍疑撑出撅头船。
次韵斯远见寄
赵蕃（宋代）

天地如许宽，出门自无之。
筠窗书味长，靠壁筇一枝。
吾曹本通脱，孰谓书有色。
但取翰墨娱，且然相主客。
霜檐晓皑皑，落叶拥不开。
门开有竹迹，元是题诗来。
寄题安福彭文昌春风楼二首
杨万里（宋代）

沂水何人解问津，楼中蠹简拂蛛尘。
杏花坛下朱弦瑟，十指风生别是春。
射陵谒陆丞相祠
谢庭兰（清代）

海气昏昏落照边，厓山风雨尚依然。涛头白马坐前侣，水底苍龙死后天。

虚阁松声疑敌骑，寝堂竹韵宿寒鸢。可怜襟上斑斑泪，留得千秋碧血鲜。
视盗之南山
张耒（宋代）

穷冬策羸马，只役走南山。
原野势忽尽，并溪屡回沿。
列石如牛羊，流泉鸣佩环。
两峡忽壁立，仰失团圆天。
浅涧冻欲绝，层冰洌我泉。
跻攀越前岭，危石万丈悬。
衣薄近翠壁，云低上层颠。
谷深日无辉，地绝风更寒。
百里不逢人，我徒互悲叹。
但见女几峰，万寻戈剑攒。
淋漓锁冰雪，冷射狐裘穿。
日暮投主人，茅茨起孤烟。
燃薪不计束，未解手足拳。
主人前致辞，问官来苦艰。
我答岂得已，王事不可闲。
馈我脱粟饭，殷勤为加餐。
山家无酒肉，粗粝味亦甘。
月出万岭光，夜归霜满鞍。
回视所历途，猿鸟应愁颜。
暗想酸两股，夜眠惊梦魂。
人生亦可贵，何事恋微官。
郢城西楼吟（一作张继诗）
郎士元（唐代）

连山尽处水萦回，山上戍门临水开。朱栏直下一百丈，

日暖游鳞自相向。昔人爱险闭层城，今日爱闲江复清。

沙洲枫岸无来客，草绿花红山鸟鸣。
花前独酌二绝句
姚孝锡（宋代）

移得名花手自栽，花知不为老人开。
兴来谁是尊丧客，唯有提壶送酒杯。
临济赞 其一
释师范（宋代）

善战不动旗鎗，善缚不加绳约。其毒犹恒山之蛇，被伤者决定无药。
待次临漳，诸公荐之，昜地毗陵。自媿无济剧
杨万里（宋代）

亦岂真辞禄，谁令自不才？
更须三釜恋，未放两眉开。
道我今贫却，何朝不饭来？
商量若为可，杜宇一声催。
趣舒以明主簿入山二首 其一
饶节（宋代）

官人许过一年馀，官行有律不可虚。此来偶有山中便，愿公叱驭莫徐徐。
春草二首·其二
杨万里（宋代）

年年春色属垂杨，金捻千丝翠万行。
今岁草芽先得计，搀它浓翠夺它黄。
淮阴阻风谗风伯
陈舜俞（宋代）

滔滔淮水，溢楚之疆。
原田其潴，城郭为防。
浸以广兮不可涉，浩城险兮不可航。
粤有行者，欲泝其央。
编莞为帆，植木为樯。
幸飘风以凭乘，遂吾归而徜徉。
尔风谓何，不自西北，
阻我攸往。维伯是职，
悠悠领以偻指，挽夫坐粮而寝餱。
伯复不知，天子圣神，
以民为忧。闻此方国，
常垫横流。分笔舌于严署，
咨疮痏于诸侯。有淑使者，
仁丰义修。体上所嘱，
同辞合谋。今此欲往，
会于道周。倡和出话，
下民以休。风之不遂，
非伯谁尤。上帝可诉，
谗言孔庶。将伯是怒，
不如风兮命之去。
夜半乐 夜趋剑阁，中途大雷雨侵，晨始抵宿处
周之琦（清代）

暮天畏景将下，轻阴城郭，催唤雕鞍去。到万笏尖峰，晚凉佳处。

坏云渐展，狂飙骤发，片时丹嶂冥迷，绛河倾注。更迎面、砰轰震雷鼓。

闇中磴道曲折，蚁磨惊旋，马蹄愁误。怕小小、篮舆山灵留住。

乱流趋壑，崩厓转石，一肩稳载吟魂，等闲偷度。哓钟外、羊肠忍回顾。

卧想今夕，犯险虚劳，快心终阻。行不得、空惭鹧鸪语。

耐炎曦、休恨汗湿齐纨缕。还偻指、几日消烦暑。邵平瓜买青门路。
客有笑余霜霜者走笔戏之
李梦阳（明代）

客且尽，手中觞，不须笑我头上霜。客尽觞，且停之，听我高歌霜霜词。

君不见天上鸟，东跳西走不相待。又不见黄河水，万古滔滔向东海。

我身不是南山松，又不是山上峰。柰何与年少争春风，斗鸡走狗倾春红。

君不见昔时孔仲尼，辙环憔悴无已时。盗蹠杀人如乱麻，锦衣高寿颜回嗟。

听我霜霜歌，歌短情则多。轩车驷马浑等闲，何似日衔金叵罗。

金叵罗，青玉案，何以赠客锦绣段，头白头白何须叹。
书与卜天文
张天赋（明代）

汉江山下新楼阁，杨柳溪头旧业庄。今日使君无别语，福田多种庆流长。
刘寺置酒遇雨次韵答王大著
项安世（宋代）

胜绝今年第一筹，钱湖刘寺雨中游。汤倾衢点云随肘，羹汎戎酥雪满瓯。

竹坞张烟围客住，梅檐翻水劝人留。只因元气淋漓手，计会天公作此谋。
汉苑行
令狐楚（唐代）

云霞五采浮天阙，梅柳千般夹御沟。

不上黄花南北望，岂知春色满神州。
熙宁丁巳蜡祭致斋玉津东园雪中与监礼莘老学士同游西园 其一
彭汝砺（宋代）

上苑亭台看雪飞，清寒十倍胜常时。腊深梅蕊争先出，风急杨花忽倒吹。
次韵东坡五更山吐月 其五
李彭（宋代）

五更山吐月，梦回人更幽。风来虎溪寺，江动庾公楼。

鸡唤楚江曙，河残淮上秋。倚梧成短句，仅欲不胜讴。
詹道长抗疏还闽作此讯之詹令予邑有声
庞尚鹏（明代）

几向棠阴佛皂囊，俄闻鸣凤作朝阳。骊驹早发都门路，白笔长留谏苑光。

云去有天皆日月，时来何地不梯航。君恩已许生还日，且筑山前醉白堂。
贺乐丈先生南郭新居
范成大（宋代）

新堂燕雀喜，竹篱挂藤萝。
崩奔风涛里，得此巢龟荷。
西山效爽风，南浦供清波。
会心不在远，容膝何须多。
先生淮海俊，踏地尝兵戈。
飘飘万里道，芒齿厌关河。
风吹落下邑，楚语成吴哥。
岂不有故国，荒桓鞠秋沙。
无庸说当归，到处皆南柯。
卜卷不我遐，一水明清罗。
闭户长独佳，赖客剥啄何。
曾令苍苔石，屐齿如蜂巢。
凭李忠州寄书乐天
元稹（唐代）

万里寄书将出峡，却凭巫峡寄江州。

伤心最是江头月，莫把书将上庾楼。
雪后寺集夜别王子
李梦阳（明代）

僧夜晴游地，月高钟磬闻。塔光斜照雪，香气上蒸云。

客向杯前聚，途于醉后分。别离谁不尔，缱绻独斯文。
湖山小隐二首
林逋（宋代）

闲搭纶巾拥缥囊，此心随分识兴亡。
黑头为相虽无谓，白眼看人亦未妨。
云喷石花生剑壁，雨敲松子落琴床。
清猿幽鸟遥相叫，数笔湖山又夕阳。
赠吏部孙员外济
张谔（唐代）

天子爱贤才，星郎入拜来。明光朝半下，建礼直初回。

名带含香发，文随绮幕开。披云自有镜，从此照仙台。
和客贫居四诗 其一 漏屋
张元凯（明代）

草色床头细雨沾，漫移长剑挂虚檐。中宵一隙生云雾，陋室翻疑有豹潜。
從叔郎中知潭州
杨亿（宋代）

藩阃分忧重，关山去路赊。
含香滞郎署，乘驿倦天涯。
土贡千头橘，神祠万里沙。
金碑纪风物，宾瑟怨年华。
粉箨斑文簟，云腴紫笋芽。
民田两歧麦，郡圃四时花。
别恨休攀柳，归期待及瓜。
鱣庭有遗训，清白自传家。
羸骏篇
乔知之（唐代）

喷玉长鸣西北来，自言当代是龙媒。万里铁关行入贡，

九重金阙为君开，蹀躞朝驰过上苑，zazb暝走发章台。

玉勒金鞍荷装饰，路傍观者无穷极。小山桂树比权奇，

上林桃花况颜色。忽闻天将出龙沙，汉主持将驾鼓车。

去去山川劳日夜，遥遥关塞断烟霞。山川关塞十年征，

汗血流离赴月营。肌肤销远道，膂力尽长城。

长城日夕苦风霜，中有连年百战场。摇珂啮勒金羁尽，

争锋足顿铁菱伤。垂耳罢轻赍，弃置在寒谿.

大宛蒲海北，滇壑隽崖西。沙平留缓步，路远闇频嘶。

从来力尽君须弃，何必寻途我已迷。岁岁年年奔远道，

朝朝暮暮催疲老。扣冰晨饮黄河源，拂雪夜食天山草。

楚水澶溪征战事，吴塞乌江辛苦地。持来报主不辞劳，

宿昔立功非重利。丹心素节本无求，长鸣向君君不留。

只应澶漫归田里，万里低昂任生死。君王倘若不见遗，

白骨黄金犹可市。
岳阳楼别窦司直
韩愈（唐代）

洞庭九州间，厥大谁与让。南汇群崖水，北注何奔放。

潴为七百里，吞纳各殊状。自古澄不清，环混无归向。

炎风日搜搅，幽怪多冗长。轩然大波起，宇宙隘而妨。

巍峨拔嵩华，腾踔较健壮。声音一何宏，轰輵车万两。

犹疑帝轩辕，张乐就空旷。蛟螭露笋簴，缟练吹组帐。

鬼神非人世，节奏颇跌踼.阳施见夸丽，阴闭感凄怆。

朝过宜春口，极北缺堤障。夜缆巴陵洲，丛芮才可傍。

星河尽涵泳，俯仰迷下上。馀澜怒不已，喧聒鸣瓮盎。

明登岳阳楼，辉焕朝日亮。飞廉戢其威，清晏息纤纩。

泓澄湛凝绿，物影巧相况。江豚时出戏，惊波忽荡漾。

时当冬之孟，隙窍缩寒涨。前临指近岸，侧坐眇难望。

涤濯神魂醒，幽怀舒以畅。主人孩童旧，握手乍忻怅。

怜我窜逐归，相见得无恙。开筵交履舄，烂漫倒家酿。

杯行无留停，高柱送清唱。中盘进橙栗，投掷倾脯酱。

欢穷悲心生，婉娈不能忘。念昔始读书，志欲干霸王。

屠龙破千金，为艺亦云亢。爱才不择行，触事得谗谤。

前年出官由，此祸最无妄。公卿采虚名，擢拜识天仗。

奸猜畏弹射，斥逐恣欺诳。新恩移府庭，逼侧厕诸将。

于嗟苦驽缓，但惧失宜当。追思南渡时，鱼腹甘所葬。

严程迫风帆，劈箭入高浪。颠沈在须臾，忠鲠谁复谅。

生还真可喜，克己自惩创。庶从今日后，粗识得与丧。

事多改前好，趣有获新尚。誓耕十亩田，不取万乘相。

细君知蚕织，稚子已能饷。行当挂其冠，生死君一访。
边夜
罗隐（唐代）

光景漂如水，生涯转似萍。雁门穷朔路，牛斗故乡星。

句尽人谁切，歌终泪自零。夜阑回首算，何处不长亭。
望秦川
程垓（宋代）

竹粉翻新箨，荷花拭靓妆。断云侵晚度横塘。小扇斜钗依约、傍牙床。

蘸蜜分红荔，倾筒泻碧香。醉时风雨醒时凉。明月多情依旧、过西厢。
防江行五首
刘子翚（宋代）

朝来杀气秋，千里无立草。
翩翩黑帜飞，结垒天长道。
猎罢楚天寒，黄云淡如扫。
黄蜀葵画卷
黄庚（元代）

蜀质何人为写生，金杯翠袖捧朝阳。花前露重宫题湿，犹带南薰殿里香。
题耕织图二十四首奉懿旨撰 织 其二十二 十月
赵孟頫（元代）

丰年禾黍登，农心稍逸乐。小儿渐长大，终岁荷锄钁。

目不识一字，每念心作恶。东邻方迎师，收拾令入学。

后月日南至，相贺因旧俗。为女裁新衣，脩短巧量度。

龟手事塞向，庶禦北风虐。人生真可叹，至老长力作。
李广
张耒（宋代）

李广才非卫霍俦，孝文能鉴不能收。
君王未是忘征战，何待高皇万户侯。
别离情所钟十二章章四句送定叟弟之官严陵
张栻（宋代）

送子目力短，朔风吹我裾。
心焉独如结，子也当念予。
雨中还家与兄夜话
童珮（明代）

作客归来水满囊，谢家生事转凄凉。
紫荆树树都含雨，青鬓人人半染霜。
异代狭邪逢处少，他乡山水过来忘。
庭前独赖兰荃草，花气虽微较自香。
秋词集句
郑允端（元代）

月转觚棱夜未央，倚床自炷水沈香。芙蓉小帐云屏暗，二十五声秋点长。
金陵即事 其三
黄文雷（宋代）

唐晋诸人骨已磨，龙蟠虎踞自山河。可怜不共羊昙见，奈此秦淮落照何。
贺新郎（人有见诳以六月六日生者，且言喜唱贺新郎，因用东坡屋字韵追寄）
陈亮（宋代）

镂刻黄金屋。向炎天、蔷薇水洒，净瓶儿浴。湿透生绡裙微褪，谁把琉璃藉玉。更管甚、微凉生熟。磊浪星儿无着处，唤青奴、记度新翻曲。娇不尽，蕲州竹。

一泓曲水鳞鳞蹙。粉生红、香脐皓腕，藕双莲独。拂掠乌云新妆晚，无奈纤腰似束。白笃耨、霞觞浮绿。三岛十洲身在否，是天花、只怕凡心触。才乱坠，便簌簌。
桂飘香（元名花心动）
曹冠（宋代）

律应清商，嫩凉生、金风乍飘林叶。玉兔腾精，光浸楼台，宛似广寒宫阙。远山横翠烟霏敛，鹊枝绕、蛩声凄切。气萧爽，一年好处，桂花时节。

香压群芳妙绝。记蟾窟高枝，两曾攀折。思报君亲，何事壮怀犹郁。传岩莘野时方隐，心先定、经纶施设。赏花醉，持杯更邀皓月。
寿榕湾祁君七十一
梁文瑞（明代）

绿阴临水一湾流，君住榕湾最上头。棹月访来人意好，齐云养上鹤翎修。

出游鱼听琴声雅，消遣棋敲树影稠。却有济时千载策，传家世业是春秋。
赠月堂徐相士
姚勉（宋代）

衡门选龙首，摸索未容易。
龙首许黄扉，却亦非难事。
济物乃素心，好爵岂予志。
时来亦不辞，焉用早谀媚。
南乡子（寿牟国史·三月二十）
吴淇（宋代）

十日借春留。芍药荼コ不解愁。检点笙歌催酿酒，西州。有谪仙人烂熳游。

白鹭自芳洲。咫尺红云最上头。万古沧江波不尽，风流。谁似监州旧姓牟。
食角黍怀古
邵宝（明代）

湘江千里碧连天，绿遍芳洲草似烟。餐尽落英人不见，青芦包黍自年年。
春兴七首
白玉蟾（宋代）

细雨如毛暮霭浓，山光水色醉春空。
认来认去燕还舍，吹落吹开花使风。
早朝十绝 其一
赵子潚（宋代）

门门阊阖早春初，恭遘龙飞御太虚。圣德巍巍隆誉望，坐令四海诵唐虞。
小住杨山人栖隐处题壁六首 其六
林占梅（清代）

盘根老树倚云烟，斗室浓阴欲暮天。一道寒流穿石出，品茶喜有自来泉。
遣家人送二侄柩渡海归诗以志悲
朱景英（清代）

三年海外身，就木已一载。旅殡良可悲，况复阻巨海。

汝来我是偕，汝归我独在。来归无差殊，月日闇相待。

肠脑汝正盛，齿发我渐改。无年为谁恸，远宦只自悔。

彭殇理一致，达者得无乃。雪涕奚所从，含酸诉真宰。
光宗皇帝待月诗御书赞
岳珂（宋代）

疏篁阴阴，长松矫矫。
苔静云閒，山清月皎。
乐以心会，兴因天随。
以诗观诗，是谓管窥。
沧波
虞堪（明代）

沧波眇碧落，芦叶生秋风。一船不结缆，长啸月明中。
次韵黄贰车三绝句
史弥宁（宋代）

了却文书可是痴，幅巾行散任风吹。
挥毫飒飒诗惊雨，洒面萧萧雨送诗。
挽邪归正歌
李道纯（元代）

道自虚无生一气，谁为安名分五太？一气判而生两仪，清升浊沦成覆载。

阴阳经纬如掷梭，乾坤阖辟如扇鞴。两仪妙合有三才，七窍凿开生万类。

无极之真剔浑沦，日用平常无不在。生生化化百千机，不出只今这皮袋。

诚能自己究根宗，四象五行本圆备。三反昼夜志不分，绝利一源功百倍。

打透精关与气关，潜通天籁并地籁。头头合辙有规绳，窍窍光明无窒碍。

若向这里具眼睛，便将两采做一赛。抬头撞倒须弥峰，举步踏翻玄妙寨。

单提一理阐真宗，会合万殊归正派。炼阳神了出阳神，自色界超无色界。

我见今时修行人，多是造妖并捏怪。气高强大傲同侪，逞俊夸能云自会。

机锋捷辩假聪明，驾驭谈空干智慧。初机学者受欺瞒，博学玄流不见爱。

只管目前逞强梁，不顾末后受殃害。人前饶舌口喃喃，却如担水河头卖。

生烟发火念头差，逐境随时心地隘。涝涝洒洒弄精神，热热乱乱苦打睚。

般精运气枉辛勤，数息按摩徒意快。昏沉掉举难主张，不昏即散如之奈！

神衰气散怎医治，髓竭形羸空后悔。若求正道出迷津，免使填还冤业债。

收拾从前狂乱心，掀翻往日豪强态。事父之心推事师，得旨先须持禁戒。

恕己之心推恕人，不责于人因善贷。不自明而全其明，不自大而成其大。

无事无欲及无知，去甚去奢并去泰。立基下手要严持，触境遇缘更淘汰。

只凭铅汞做丹头，莫认涂泥为宝贝。更须上下交坎离，勿谓东西为震兑。

交梨火枣非肾心，木液金精岂肝肺。休泥缘觉及声闻，不属见知并学解。

究竟无中养就儿，禅天净尽绝纤芥。九还七返那机关，不在内兮不在外。

本来实相了无形，亘古虚灵终不昧。抱元守一诸蕴空，笃志力行休懈怠。

合和四象聚三元，攒簇五行会八卦。烹庚炼甲有抽添，阳火阴符知进退。

虚无湛寂运机缄，恍惚窈冥旋造化。两般灵物入中宫，一道金光明四下。

西南黄氏老婆心，鼓合南陵丁女嫁。青衣女子才归房，白首金公来入舍。

夫欢妇合交阴阳，雨态云情忘昼夜。气固精凝结圣胎，产颗玄珠太希诧。

四方剔透大光明，八面玲珑无缝罅。都来些子圆团圞，黄金万两难酬价。

稽首全真参学人，记取清庵说底话。诚能直下肯承当，便是渠侬把底靶。

话靶做成又作么，无位真人乘鹤驾。
尝新橄榄二绝句 其一
李纲（宋代）

岂无崖蜜十分甜，竞爱清严解变甘。堪笑区区弃捐者，半途回味始知惭。
南行舟中三首 其一
吕诚（元代）

春开冬开岩下花，朝虚暮虚溪里家。白帽渔郎衫色瘦，青裙樵女髻鬟丫。
题宣风驿
阮阅（宋代）

浅浅泸潇水，粼粼碧玉光。
马蹄飞电疾，突过板桥霜。
和马太守五首 其四 五老峰
彭汝砺（宋代）

不到匡庐今几年，幽亭纵目意茫然。苍颜想像重湖外，翠色参茫落照前。

润泽为霖功及物，坚高作柱势参天。使君笔墨真能赋，不必须凭绘画传。
秋怀酬泰泉学士
张治（明代）

花下疏钟静，天涯独客愁。
功名扬子阁，词赋仲宣楼。
杜若沧洲雨，春潮野渡舟。
有怀吾共汝，双鬓又逢秋。
咏古二首有所寄
刘禹锡（唐代）

车音想辚辚，不见綦下尘。可怜平阳第，歌舞娇青春。

金屋容色在，文园词赋新。一朝复得幸，应知失意人。

寂寥照镜台，遗基古南阳。真人昔来游，翠凤相随翔。

目成在桑野，志遂贮椒房。岂无三千女，初心不可忘。
伏日寻邻几不见
刘敞（宋代）

朝日出东北，青云散朱晖。坚金为之铄，信此庚气微。

吾子善闭关，今何冒炎威。流汗正被面，飞尘常满衣。

忆君若冰雪，无以慰渴饥。伏日万鬼行，至如早旋归。
麻城道中二首
袁中道（明代）

天雨乍霁云乍折，马首诸山齐献碧。
崒峍突兀何处峰，淡鸦鲜献可怜色。
长途遥遥无止息，北风夜起转愁绝。
马铃当当送残日，乌鸦千点古坟侧。
我有新愁写不得，山骨鳞鳞忽起脊，中间尺余马蹄迹。
只道山石碎马啼，谁知马啼能穿石。
莫言此石太辛苦，南山石阅北邙土。
石深一寸土无数，马上儿郎方笑语。
题胥大夫欣欣堂
释德洪（宋代）

议郎粹和色无求，绕屋江山秀气浮。弱柳娇眠禽唤起，异花含气草忘忧。

闭门不放青春去，解榻长令佳客留。摹写高情无好句，谩横诗眼付冥搜。
偈颂一百零二首 其六十八
释慧远（宋代）

大地山河不现，虚空冷汗通身。拄杖头边路绝，髑髅眼里抽筋。
吊张益之
周昂（金朝）

当年读书山堂中，夜喜与君灯火同。尘编壤简如蠹攻，弱质鄙钝烦磨砻。

新诗如洗露芒锋，逸气欲倒浮云骢。轻裘肥马世上雄，吾徒一饭尝未充。

君如孔翠愁彫笼，我亦哀鸿避鸣弓。孤城一别天西东，几见黄叶飞霜风。

寄书无由魂梦通，西望落日衔千峰。他时云雨傥相逢，犹思惊雷起池龙。

鬼神无赖欺天公，哀哉若人竟死穷。自闻君亡阜生胸，上诉九关无路从。

百年过眼如转蓬，梦时忧乐觉即空。长夜漫漫何时终，作诗寄哀投殡宫。
初七夜月
苏福（明代）

牛女依期渡汉河，广寒孤枕奈愁何。此时方与人间约，剖破冰盘下碧波。
涵虚沼
释惟岳（宋代）

碧虚涵沼沼涵虚，虚沼员同绝欠余。
夜月丽虚知是影，更谁临沼照蟾蜍。
与周绍祖分茶
陈与义（宋代）

竹影满幽窗，欲出腰髀懒。
何以同岁暮，共此晴云椀。
摩挲蛰雷腹，自笑计常短。
异时分忧虞，小杓勿辞满。
陈真卿将有秋试条倏见访不日告行送於北门歌
梅尧臣（宋代）

送君北岗上，举酒歌黄鹄。
黄鹄去何高，天池待栖宿。
宁复恋江湖，聊兹混鸡鹜。
晖晖振羽裳，不羡渊明菊。
劝农书净居壁
陈造（宋代）

小出成休务，徐驱免戴星。
风枝禽磔磔，烟陇麦青青。
萧寺蜚尘外，行轩数刻停。
剩呼黄发叟，看卧碧香瓶。
庶富几无憾，耕桑饱所经。
由衷疎直语，或可比闾听。
续演雅十诗
白珽（元代）

海青羽中虎，燕燕能制之。
小隙沈大舟，关君不吾欺。
杨柳枝
刘禹锡（唐代）

花萼楼前初种时，
美人楼上斗腰肢。
如今抛掷长街里，
露叶如啼欲恨谁？
岑补阙参同诸公登慈恩寺浮图
高柄（明代）

香界出尘表，孤标屹峥嵘。直上凌半空，言是羽翼成。

迥梯接元凌，磴道盘青冥。雄观隘川岳，乃觉形神轻。

俯视寒渭白，平临终南青。神州一掌中，双阙云端明。

穷历诸磴尽，飒然凉飙生。千峰挂飞雨，秦塞何凄清。

早割区中缘，永怀参道情。今日高兴尽，期君谢浮名。
和礼部苏尚书稚栝
韦骧（宋代）

渊明植五柳，万古清风传。子猷种修竹，幽况亦飘然。

峥嵘韩退之，甘受庭楸牵。由来高爽姿，气欲凌云烟。

嗜好脱凡近，孰能窥后先。岳岳尚书公，声华天下贤。

仪曹经昼閒，春日方暄妍。不思葩蘤妖，惟喜操节坚。

呼工斩恶木，买松种堂前。培溉劳朝夕，霜雪期千年。

北垣有馀地，虚锸徒自怜。名卿送珍材，类至诚所缘。

稚栝仅踰尺，标致怀参天。拱把念所养，扶持必周旋。

孤根旧土随，不使知其迁。逡巡十旬浃，生意何鲜鲜。

栋梁他日功，顾遇此辰偏。清诗为题品，光芒耀星躔。

栝荣诗不朽，流芳共绵延。后来戒剪伐，当继甘棠篇。
题吴剑泉寄愁小草
郑孝胥（清代）

少年自喜良堪笑，老阅沧桑却自哀。郁郁一生怀未展，滔滔举世意全灰。

偶寻断梦闲情在，试检残编旧恨来。莫信寄愁有天上，人间何处遣愁回。
生日谢朱约山和来韵
文天祥（宋代）

元丰五年正月日，洛中耆英佳话出。
当时韩公七十九，欢噱赓酬老吟笔。
伟然冠剑照孔鸾，鲐背鸠杖蒲轮安。
韩公而下文宽夫，相高以寿不以官。
洛尘已随流水急，云仍相逢松下石。
顾我行辈真我来，兼谟故事强安排。
约对青山共长久，醉歌要赛滁州守。
愿随后社著深衣，阑风伏雨从是非。
便令携樽西墅去，山花山鸟为歌舞。
招招瑶母来庭闱，拍手共笑偷桃儿。
吾山陂陀白云满，猿鹤司我北门管。
紫霞隔断鸡犬声，下有琥珀滋长龄。
向来福地七十二，此亦清高仙地位。
朝游崑崙暮崆峒，驾风鞭霆迎我公。
丹崖翠壁千万丈，与公上上上上上。
集古 小桃
李俊民（金朝）

桃花依旧笑春风，怅望无人此醉同。应是梦中飞作蝶，树头树底觅残红。
感时
齐己（唐代）

忽忽枕前蝴蝶梦，悠悠觉后利名尘。无穷今日明朝事，

有限生来死去人。终与狐狸为窟穴，谩师龟鹤养精神。

可怜颜子能消息，虚室坐忘心最真。
再登蓬莱阁 其一
释绍嵩（宋代）

不到蓬莱又几时，且支筇杖看云移。等闲遇事成歌咏，人道新诗胜旧诗。
丁酉上元
陆游（宋代）

放翁也入少年场，一笑灯前未歇狂。
翠袖成围欺月冷，毡车争道觉尘香。
蛮酥点缀春风早，楚饵留连夜漏长。
结骑莫辞侵晓色，昔人万里看西凉。
怕春归 秋山道中，中夜闻落叶声有作
蔡松年（宋代）

老去心情，乐在故园生处。客愁如隋堤乱絮。秋岚照水度黄衣，微雨。记篷窗、旧年吴楚。飘萧鬓绿，日日西风吹去。梦频频、萧闲风土。橙黄蟹紫醉琴书，容与。向他年、尚堪接武。
芗林五十咏 其十四 竹斋
杨万里（宋代）

凛凛冰霜节，脩脩玉雪身。便无文与可，不有月传神。
度鸡鸣山马上口号与同行者
杨士奇（明代）

蜀道天下险，王尊叱其御。何况鸡鸣道，今随六龙度。
短歌行
陆游（宋代）

富贵得意如登天，自计一跌理不全，昼食忘味夜贵眠，渠过一日如一年。
春蚕得衣耕得食，农功初成各休息，卖酒垆边纷鼓笛，我过一年如一日。
二者求兼势安可，与我周旋宁作我。
春城桃李岂不妍，雪涧未妨松磊砢。
人生祸福难遽论，庙牺乌得为孤豚？君不见猎徒父子牵黄犬，岁岁秋风下蔡门
偈颂七十六首
释子益（宋代）

虚空年与寿山同，答处由来在问宗。
但见皇风成一片，不知何处是疆封。
酬和元九东川路诗十二首。嘉陵夜有怀二首
白居易（唐代）

露湿墙花春意深，西廊月上半床阴。

怜君独卧无言语，唯我知君此夜心。

不明不暗胧胧月，不暖不寒慢慢风。

独卧空床好天气，平明闲事到心中。
偈颂一百零二首 其二十九
释绍昙（宋代）

堋八剌札，新翻曲调，逸格乡谈。意随流水远，声遏莫云寒，月移花影上栏干。
题尘清亭 其一
韩雍（明代）

亭上花枝覆草塘，亭前流水引源长。移来湘浦千竿雨，分得濂溪十里香。

吟到碧天明月上，醉眠白石晚风凉。太平自有无穷乐，不为吹笙杂鼓篁。
读曲歌八十九首 其七十六
佚名（隋代）

暂出白门前，杨柳可藏乌。郎作沈水香，侬作博山炉。
次泠风阁之韵 其一
黄裳（宋代）

九龙峰下阁横秋，世上纤尘不可留。清伴夜蟾留醉客，细吹时雨走归舟。

天南从此载鹏往，山北与谁乘鹤游。已是逍遥何所待，上人高卧见蓬丘。
高宗祀明堂前朝享太庙二十一首
真宗（宋代）

明哲煌煌，照临无疆。
丕承先志，嘉靖多方。
朝延尊荣，民庶乐康。
珍符来应，锡兹重光。
青门饮
曹组（宋代）

山静烟沈，岸空潮落。晴天万里，飞鸿南渡。冉冉黄花，翠翘金钿，还是倚风凝露。岁岁青门饮，尽龙山、高阳俦侣。旧赏成空，回首旧游，人在何处。

此际谁怜萍泛，空自感光阴，暗伤羁旅。醉里悲歌，夜深惊梦，无奈觉来情绪。孤馆昏还晓，厌时闻、南楼钟鼓。泪眼临风，肠断望中归路。
赋得粤南四景寿汤学宪 其三 西樵春霭
李孙宸（明代）

何年天外此悬梯，七十峰头遍可栖。绝巘槎疑天使过，飞泉帘捲玉虹低。

千峰雪净留丹灶，九洞龙归隔玉溪。咫尺天门通日观，赤松仙侣未须携。
再至汀州倅宅南楼二首 其二
郭祥正（宋代）

楼外青山似故人，雨馀山色静无尘。青山依旧人还老，一片离愁挂晚春。
次华泉早春凤凰台
顾璘（明代）

古台谁见古人游，台下秦淮今自流。凤鸟不来空故国，梧桐千载倚荒丘。

云间雪霁芙蓉殿，江上春生杜若洲。圣代登临多乐事，侧身天地更何愁。
长洲苑
白居易（唐代）

春入长洲草又生，鹧鸪飞起少人行。

年深不辨娃宫处，夜夜苏台空月明。
唐衢墓（一作贾岛诗）
佚名（唐代）

京洛先生三尺坟，阴风惨惨土和云。

从来有感君皆哭，今日无君谁哭君。
重送张阃使
李攀龙（明代）

将才君自有，儒术众谁如。廷对诸生策，家传孺子书。

百蛮麾下出，两浙闽中居。故事单醪在，流言二卵虚。

名应铜柱上，身是玉关馀。拊髀方今日，君恩未可疏。
和子瞻铁柱杖
苏辙（宋代）

截竹为杖瘦且轻，石坚竹破误汝行。
削木为杖轻且好，道远木折恐不到。
闽君铁杖七尺长，色如黑蛇气如霜。
提携但恐汝无力，撞坚过崄安能伤。
柳公虽老尚强健，闭门却扫不复将。
公足力无险阻，怜公未有登山侣。
回生四海惟一身，袖中长剑为两人。
洞庭漫天不觉过，半酣起舞惊鬼神。
愿公此杖亦如此，适意遨游日千里。
归来倚壁示时人，海外苍茫空自记。
春水曲
张籍（唐代）

鸭鸭，觜唼唼。青蒲生，春水狭。荡漾木兰船，

中有双少年。少年醉，鸭不起。